作者:張說
標題:奉和聖制暇日與兄弟同遊興慶宮作應制
內容:漢武橫汾日，周王宴鎬年。何如造區夏，複此睦親賢。巢鳳新成閣，飛龍舊躍泉。棣華歌尚在，桐葉戲仍傳。禁籞氛埃隔，平臺景物連。聖慈良有裕，王道固無偏。問俗兆人阜，觀風五教宣。獻圖開益地，張樂奏鈞天。侍酒衢樽滿，詢芻諫鼓懸。永言形友愛，萬國共周旋。